Αγαπημένοι μου μαθητές,

σας στέλνω δύο νέες προτάσεις για την εβδομάδα που μας έρχεται που αξίζει να παρακολουθήσετε:

1.Το Κέντρο Πολιτισμού Ίδρυμα Σταύρος Νιάρχος (ΚΠΙΣΝ) με τις διαδικτυακές **Αναγνώσεις** του #snfccAtHome ([www.snfcc.org/athome](http://www.snfcc.org/athome)) στρέφονται στο παιδικό βιβλίο και συνεχίζουν με δύο κλασσικά βιβλία της ελληνικής λογοτεχνίας **Το καπλάνι της βιτρίνας** της Άλκης Ζέη και τον **Τρελαντώνη** της Πηνελόπης Δέλτα.

Από την Τρίτη 28 Απριλίου στις 18:00 η ηθοποιός Όλια Λαζαρίδου διαβάζει το εμβληματικό μυθιστόρημα της Άλκης Ζέη **Το καπλάνι της βιτρίνας** σε δέκα επεισόδια, σε σκηνοθετική επιμέλεια του Γιώργου Νανούρη. Την ανάγνωση θα συνοδεύουν πρωτότυπα ζωγραφικά έργα που δημιούργησε ειδικά για τη σειρά ο εικαστικός Αλέκος Λεβίδης, καθώς και πρωτότυπη μουσική του συνθέτη Δημήτρη Μαραγκόπουλου.

Η σειρά θα μεταδίδεται Τρίτη, Τετάρτη και Πέμπτη στις 18:00.

Περισσότερες πληροφορίες στο:

<https://www.snfcc.org/ekdiloseis/snfccathome-anagnoseis-alki-zei-kaplani-tis-vitrinas/6950>

2. Για όσους απολαύσατε την παιδική όπερα **Το αηδόνι του αυτοκράτορα** της Λένας Πλάτωνος, αλλά και για όσους θέλετε να πάρετε μια πρώτη γεύση, ακολουθεί μία επίσης σημαντική παραγωγή:

Την Πέμπτη 30 Απριλίου στις 20:00 (και για 30 ώρες διαθέσιμο) η Εναλλακτική Σκηνή Της Εθνικής Λυρικής Σκηνής παρουσιάζει την όπερα για παιδιά και νέους (5-12 ετών) **Ο πρίγκιπας Ιβάν και το πουλί της φωτιάς** του συνθέτη και σκηνοθέτη Θοδωρή Αμπαζή.

Το έργο βασίζεται σε γνωστό παραδοσιακό ρώσικο παραμύθι και εξιστορεί το ταξίδι του πρίγκιπα Ιβάν στο Μαύρο Δάσος του Μάγου Βασιλιά Κοσέι. Με τη βοήθεια του Λύκου Βολκ αναζητά το Χρυσό Πουλί της Φωτιάς για ν’ αποδείξει στον πατέρα του ότι αξίζει να γίνει ο επόμενος τσάρος.

Μπείτε στο [www.nationalopera.gr](http://www.nationalopera.gr) και απολαύστε ένα συναρπαστικό μουσικό παραμύθι με υπέροχες μελωδίες, πολύχρωμα σκηνικά, εντυπωσιακά κοστούμια και γερές δόσεις χιούμορ!